Henstilling med henblik på

RÅDETS AFGØRELSE

om ophævelse af beslutning 2009/588/EF om et uforholdsmæssigt stort underskud i Litauen

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 126, stk. 12,

under henvisning til henstilling fra Kommissionen og

ud fra følgende betragtninger:

(1) Ved Rådets beslutning 2009/588/EF af 7. juli 2009[1] på grundlag af en henstilling fra Kommissionen i overensstemmelse med artikel 104, stk. 6, i traktaten om oprettelse af Det Europæiske Fællesskab (TEF) blev det fastslået, at der forelå et uforholdsmæssigt stort underskud i Litauen. Rådet bemærkede, at det offentlige underskud nåede op på 3,2 % af BNP i 2008, hvilket er over traktatens referenceværdi på 3 % af BNP, og ifølge Kommissionens prognose fra foråret 2009 ville vokse til 5,4 % af BNP i 2009 og yderligere til 8 % af BNP i 2010. Den offentlige bruttogæld lå på 15,6 % af BNP i 2008, hvilket var langt under traktatens referenceværdi på 60 % af BNP.

(2) I henhold til artikel 104, stk. 7, i TEF og artikel 3, stk. 4, i Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud[2] rettede Rådet på grundlag af en henstilling fra Kommissionen den 7. juli 2009 en henstilling til Litauen om at bringe situationen med et uforholdsmæssigt stort underskud til ophør senest i 2011. Henstillingen blev offentliggjort.

(3) Den 9. februar 2010 rettede Rådet i overensstemmelse med artikel 126, stk. 7, i traktaten om Den Europæiske Unions funktionsmåde (TEUF) og artikel 3, stk. 4, i Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud, på grundlag af en henstilling fra Kommissionen, i erkendelse af, at de litauiske myndigheder havde truffet virkningsfulde foranstaltninger til at efterkomme Rådets henstilling af 7. juli 2009, og at uventede negative økonomiske forhold med store ugunstige virkninger for de offentlige finanser var indtruffet i Litauen, en revideret henstilling til Litauen med henblik på at bringe situationen med et uforholdsmæssigt stort underskud til ophør senest i 2012. Henstillingen blev offentliggjort.

(4) I henhold til artikel 4 i protokollen om proceduren i forbindelse med uforholdsmæssigt store underskud, der er knyttet som bilag til traktaterne, er det Kommissionens ansvar at tilvejebringe de data, der skal benyttes til gennemførelse af proceduren. Som led i gennemførelsen af denne protokol skal medlemsstaterne indberette oplysninger om offentligt underskud og offentlig gæld og andre relaterede variabler to gange årligt, nemlig inden den 1. april og inden den 1. oktober, jf. artikel 3 i Rådets forordning (EF) nr. 479/2009 af 25. maj 2009 om gennemførelse af den protokol om proceduren i forbindelse med uforholdsmæssigt store underskud, der er knyttet som bilag til traktaten om oprettelse af Det Europæiske Fællesskab[3].

(5) Når det overvejes, om en afgørelse om et uforholdsmæssigt stort underskud bør ophæves, vedtager Rådet en afgørelse på grundlag af indberettede data. Desuden bør en afgørelse om eksistensen af et uforholdsmæssigt stort underskud alene ophæves, hvis Kommissionens prognoser viser, at underskuddet ikke vil overstige tærsklen på 3 % af BNP i løbet af prognoseperioden[4].

(6) På grundlag af de af Kommissionen (Eurostat) fremlagte data i overensstemmelse med artikel 14 i forordning (EF) nr. 479/2009 efter indberetning fra Litauen inden den 1. april 2013 og på grundlag af Kommissionens prognose fra foråret 2013 kan der drages følgende konklusioner:

– Det offentlige underskud i Litauen er efter at have toppet med 9,4 % af BNP i 2009 blevet bragt ned på 7,2 % af BNP i 2010, 5,5 % af BNP i 2011 og 3,2 % af BNP i 2012. Denne forbedring har været drevet af konsolideringsforanstaltningerne på udgiftssiden, især en fortsat begrænsning af væksten i udgifterne i overensstemmelse med Litauens lov om finanspolitisk disciplin, og gunstige konjunkturforhold.

– Da underskuddet på 3,2 % af BNP kan anses for at ligge tæt på referenceværdien, og Litauens gældskvote på holdbar vis ligger under referenceværdien på 60 % af BNP, har Litauen adgang til stabilitets- og vækstpagtsbestemmelserne i forordning 1467/97 vedrørende systemiske pensionsreformer. Den direkte nettoomkostning ved pensionsreformen bør således tages i betragtning ved vurderingen af korrektionen af det uforholdsmæssigt store underskud. Da nettoomkostningerne ved Litauens systemiske pensionsreform har været 0,2 % af BNP i 2012, som bekræftet af Kommissionen (Eurostat), forklarer de overskridelsen af traktatens referenceværdi på 3 % af BNP i 2012.

– I Litauens konvergensprogram for 2013 forventes det offentlige underskud fortsat at falde til 2,5 % af BNP i 2013 og 1,5 % af BNP i 2014, mens der i Kommissionens prognose fra foråret 2013 forudses en forbedring, omend i et langsommere tempo, af det offentlige underskud til 2,9 % af BNP i 2013 og til 2,4 % af BNP i 2014, baseret på en antagelse om en uændret politik. Derfor forventes underskuddet at forblive under referenceværdien på 3 % af BNP i løbet af prognoseperioden.

– I Kommissionens prognose fra foråret 2013 forventes den offentlige bruttogæld at falde en smule fra 40,7 % af BNP i 2013 på 40,1 % af BNP i 2014.

(7) Rådet erindrer om, at Litauen fra 2013, altså året efter korrektionen af det uforholdsmæssigt store underskud, i et passende tempo bør gøre fremskridt i retning af den mellemfristede målsætning, herunder overholdelse af benchmarket for udgifter.

(8) I henhold til traktatens artikel 126, stk. 12, skal en rådsafgørelse om et uforholdsmæssigt stort underskud ophæves, når det uforholdsmæssigt store underskud i den pågældende medlemsstat efter Rådets opfattelse er blevet korrigeret.

(9) Efter Rådets opfattelse er det uforholdsmæssigt store underskud i Litauen blevet korrigeret, og beslutning 2009/588/EF bør derfor ophæves —

VEDTAGET DENNE AFGØRELSE:

Artikel 1

Ud fra en samlet vurdering kan det konkluderes, at situationen med et uforholdsmæssigt stort underskud i Litauen er blevet korrigeret.

Artikel 2

Beslutning 2009/588/EF ophæves.

Artikel 3

Denne afgørelse er rettet til Republikken Litauen.

Udfærdiget i Bruxelles, den

På Rådets vegne

Formand

[1] EUT L 202 af 4.8.2009, s. 44.

[2] EFT L 209 af 2.8.1997, s. 6.

[3] EUT L 145 af 10.6.2009, s. 1.

[4] I overensstemmelse med ”Specifikationer om gennemførelsen af stabilitets- og vækstpagten og retningslinjer for stabilitets- og konvergensprogrammernes indhold og form” af 3. september 2012. Se også: http://ec.europa.eu/economy_finance/economic_governance/sgp/pdf/coc/code_of_conduct_en.pdf